
Маҡсат:  Балаларҙың ғүмерҙәрен һаҡлау, юлда травматизмдарын булдырмау. Юл тамғаларын, светофорҙы өйрәнеүҙе дауам итеү.
Йыһазландырыу: кеҫә телефоны, тамғалар, светофор макеттары, ҡыҙыл, һары, йәшел түңәрәктәр, ҡырҡылған һүрәттәр.

Дәрес барышы:
Тәрбиәсе:  Балалар, бөгөн мин иртәнсәк балалар баҡсаһына килгәндә, минең телефоныма бер смс – хәбәр килде. Ошо смс – хәбәрҙе һеҙгә лә уҡып ишеттерәйем әле: Хөрмәтле “Ҡарһылыу” балалар баҡсаһына йөрөгән балалар! Сибай ҡалаһында ҙур бәлә. Яуыз малай юл тағаларын, светофорҙы боҙҙо. Хәҙер машиналар тротуарҙан йөрөй, ә кешеләр машина юлынан атлай. Берәү ҙә юл ҡағиҙәләрен һаҡламай. Светофор эшләмәй. Зинһар өсөн беҙгә ярҙам итегеҙ. Сәләм менән Сибайлылар.
Бына ошондай смс – хәбәр алдым мин. Балалар, ә һеҙ нисек уйлайһығыҙ юл ҡағиҙәләрен һаҡларға кәрәкме? Ни өсөн? Ә светофор беҙгә кәрәкме? Нимәгә кәрәк? Балалар Сибай ҡалаһында йәшәгән кешеләргә ярҙам итәйекме?
Малай югереп инә.
Малай:  Ха – ха – ха! Ошо бәп – бәләкәс балалар ярҙам итәбеҙ тиме? Юҡ, юҡ һеҙҙең көсөгөҙҙән килмәҫ! Һеҙ бер нисек тә юл тамғаларын, светофорҙы төҙәтә алмаҫһығыҙ! (Сығып китә)
Тәрбиәсе:   Балалар, ҡурҡтығыҙмы? (Яуаптар). Улайһа, тикшереп ҡарайыҡ.
Бына боҙоҡ юл тамғаһы. Эргәһендә хат та бар. Мине яуыз малай боҙоп китте. Йомаҡты дөрөҫ сисһәгеҙ – мине төҙәтерһегеҙ.
Йомаҡ сисеү.
Бәләкәй генә өйҙәр
Юл буйлап йүгерәләр.
Бәләкәй генә өйҙәр
Кешеләрҙе ташыйҙар.    (Машиналар)
Тәрбиәсе:  Афарин, балалар. Йомаҡты дөрөҫ систегеҙ – тамғаны йүнәттегеҙ. Ҡарағыҙ әле был ниндәй тамға?  - йәйәүлеләр юлы. Был тамғаны зебра тип тә әйтәләр. Тамғалағы һыҙыҡтар зебра исемле хайуандың һыҙыҡтарына оҡшаған. Нимәне аңлата был тамға? (Яуаптар)
Ә хәҙер уйнап алайыҡ. Мин һеҙгә һорауҙар бирәм, ә һеҙ уны дөрөҫ тип уйлаһағыҙ –« Был мин, был мин, был минең дуҫтарым!” тип әйтерһегеҙ.
« Был мин, был мин, был минең дуҫтарым!” уйыны
Кем һеҙҙең арағыҙҙа
Зебра тип аталған
Юлдан ғына сыға?
Кем һеҙҙең арағыҙҙа
Светофорҙың ҡыҙыл күҙе янһа-
Юл  аша сыға?
Кем белә: йәшел янһа-
Юл аша сығырға ярағанын?
Тәрбиәсе:  Афариндар! Балалар, был боҙоҡ светофор. Уны йүнәтер өсөн тағы ла йомаҡ сисергә кәрәк.
Йомаҡ сисеү.
Өс күҙле бапаҡ
Юл ситендә
Бер аяҡта тора.   (Светофор)
Светофорҙың төҫтәре тураһында әңгәмә ҡороу.
Балалар, светофор һеҙгә рәхмәт әйтеп, үҙенең төҫтәре менән уйнарға саҡыра. Әйҙәгеҙ, светофорҙың төҫтәре менән уйнап алайыҡ. 
“Ихтибарлы бул” уйыны.
Тәрбиәсе йәшел түңәрәк күтәрһә – балалар түңәрәк буйлап атлайҙар. Һары түңәрәк күтәрһә – туҡтап торалар. Ҡыҙыл түңәрәк күтәрһә – сүкәйәләр.
Тәрбиәсе:  Тағы ла  боҙоҡ тамға. Был тамғаны йүнәтер өсөн беҙгә бик күп көс түгергә кәрәк. Тамғаны яуыз малай ҡырҡҡылап ташлаған. Әйҙәгеҙ уны йыйып алайыҡ. Был тамға нимәне аңлата? 
Дидактик уйын Тамғаны өлөштәрҙән йый
 Тәрбиәсе:  Тамғалар эргәһендә  һүрәттәр ята. Әйҙәгеҙ уларҙы ҡарап үтәйек әле.
Һүрәт буйынса һөйләү.
Тәрбиәсе:  Афарин, балалар! Беҙ һеҙҙең менән Сибай ҡалаһында йәшәгән кешеләргә ярҙам иттек. Ә нисек ярҙам иттек? (Яуаптар).
Ә хәҙер бөтәгеҙҙе лә юл хәрәкәте ҡағиҙәләре тураһында йәнһүрәт ҡарарға саҡырам.

